Pravidlá národnej súťaže
MÚZEUM  ROKA  2005

Úvodné ustanovenie
            
Ministerstvo kultúry Slovenskej republiky v spolupráci so Zväzom múzeí na Slovensku a Radou galérií Slovenska v intenciách zákona č. 115//1998 Z. z. o múzeách a galériách a ochrane predmetov múzejnej hodnoty a galerijnej hodnoty v znení neskorších predpisov a v súlade so Štatútom národnej súťaže Múzeum roka vydáva tieto Pravidlá národnej súťaže  Múzeum roka  (ďalej len "pravidlá súťaže").

Článok 1
Vyhlásenie súťaže a podmienky účasti

1.      Súťaž vyhlasuje Ministerstvo kultúry Slovenskej republiky v spolupráci so Zväzom múzeí na Slovensku a Radou galérií Slovenska v súlade so Štatútom národnej súťaže  Múzeum roka.

2.      Súťaž sa vyhlasuje v dvoch kategóriách, v komplexe ktorých sa hodnotí kvalita a úroveň múzejnej práce. 

3.      Súťaž sa vyhlasuje k 18. máju –  Medzinárodnému dňu múzeí.

4.      Hodnotené obdobie je od 1. januára - do 31. decembra 2005

5.      Do súťaže sa môže prihlásiť múzeum alebo galéria (ďalej len „účastník“ ) zapísané v Registri múzeí a galérií Slovenskej republiky.

6.      Účastníci súťažia v dvoch skupinách: 
 
Skupina  A
špecializované múzeá a galérie s celoslovenskou pôsobnosťou  

Skupina  B
regionálne, mestské a miestne múzeá, 
regionálne, mestské a miestne galérie .

7.      Podmienkou účasti v súťaži je: 

a/ prihlásiť v oboch kategóriách  (článok 2 pravidiel súťaže) minimálne jeden predmet súťaže,
b/ podať prihlášku so sprievodnou dokumentáciu .
(+) Do tejto skupiny patria aj špecializované múzeá Slovenského národného múzea

Článok 2
Kategórie a predmety súťaže

I.  kategória:  Tvorba zbierok a ochrana zbierkových predmetov

Predmety súťaže: 
1.  Akvizícia zhodnocujúca zbierkový fond
2.  Systematický alebo záchranný výskum
3.  Odborná ochrana zbierkových predmetov– konzervovanie, preparovanie alebo reštaurovanie
4.  Odborné uloženie zbierkových predmetov (vybudovanie nových depozitárov,  rekonštrukcia, zriadenie depozitárov podľa materiálového druhu alebo vybavenie depozitára novým úložným alebo technickým  zariadením)
5.  Vedeckovýskumná činnosť

II.  kategória:  Využívanie a sprístupňovanie zbierkových predmetov, mobilita a multiplikačný efekt

Predmety súťaže:
1.  Prezentácia a interpretácia zbierkových predmetov - expozície a výstavy
2.  Publikačné aktivity
3.  Kultúrne aktivity a práca s verejnosťou.
4.  Využitie multimediálnych prostriedkov a ich popularizácia.

Článok 3
Prihlásenie do súťaže

1.      Prihlášku do súťaže tvorí:

A.  Formulár prihlášky s údajmi:
      - názov a adresa múzea alebo galérie,
      - registračné číslo,
      - vyznačenie súťažnej skupiny,
      - číslo kategórie a názov predmetu súťaže,
      - stručná charakteristika predmetu súťaže,
      - súpis sprievodnej dokumentácie,
      - kontaktná osoba,
      - pečiatka a podpis riaditeľa múzea alebo galérie.

B.  Sprievodná dokumentácia spracovaná pre jednotlivé predmety súťaže:
     I. kategória:

             1. Akvizícia
             - názov predmetu alebo kolekcie
             - odborný opis
             - zdôvodnenie 
             - obrazová dokumentácia (min. 3 zábery - foto, CD a pod.)
             2. Výskum, prieskum
             - názov lokality, náleziska
             - odborný popis
             - riešiteľ
             - zdôvodnenie 
             - kópia nálezovej správy  
            3. Odborná ochrana
            - názov zásahu
            - konzervátor, reštaurátor, preparátor
            - zdôvodnenie 
            - kópia záznamu alebo správy zo zásahu s fotodokumentáciou

            4.  Odborné uloženie
            -odborný popis riešenia
            -zdôvodnenie 
            - obrazová dokumentácia
            5.   Vedeckovýskumná úloha
             - názov, doba riešenia
             -  riešiteľ
             - charakteristika
             - zdôvodnenie 
             - druh výstupu (štúdia, scenár a pod.) 
             - dokumentácia výstupov ( kópia štúdie, scenára a pod. )
        
II. kategória

          1.   Prezentácia a interpretácia zbierkových predmetov – expozície a  výstavy
           - názov a miesto
           - lehota trvania výstavy alebo dátum otvorenia expozície
           - autori scenára, výtvarného, architektonického riešenia
           - charakteristika
           - zdôvodnenie
           - propagácia (propagačné materiály, odpočet vstupov v médiách a pod.)
           - sprievodné aktivity
           - obrazová dokumentácia expozície, výstavy, inštalácie ZP, sprievodných podujatí
          2.  Publikačné aktivity
          - názov titulu, druh
          - autor
          - zdôvodnenie účelu 
          3.  Kultúrne aktivity a práca s verejnosťou
               - projekt programu  
               - dokumentácia a propagácia 
               - návštevnosť, ohlasy verejnosti
          4. Využitie multimediálnych prostriedkov a ich popularizácia 
         - používané počítačové programy, filmy,  videoprojekcie,  TV relácie a pod.  
         - účel a efektivita využívania

C:  Doklad o úhrade manipulačného poplatku.

2.   Prihlášku podáva múzeum alebo galéria do 31. 1. 2006 na adresu: 
      Zväz múzeí na Slovensku, Kapitulská 23, 974 00 Banská Bystrica.
 
3.   Manipulačný poplatok vo výške 500.- Sk je treba poukázať sekretariátu súťaže na účet:    
      Slovenská sporiteľňa Banská Bystrica, číslo účtu 0050193365/0900

4.	Prihlášky vrátane sprievodnej dokumentácie zostávajú súčasťou dokumentácie súťaže na sekretariáte súťaže.

Článok 4
Hodnotenie súťaže

1.  Hodnotenie prihlásených predmetov súťaže uskutočňuje sedemčlenná porota.

2.  Členov poroty menujú vyhlasovatelia súťaže,  Ministerstvo kultúry Slovenskej republiky troch členov a jedného náhradníka, Zväz múzeí na Slovensku dvoch členov a jedného náhradníka, Rada galérií Slovenska dvoch členov a jedného náhradníka. Členom poroty  sa môže  stať aj osoba v pracovnoprávnom vzťahu k múzeu alebo galérii v prípade , že predloží vyhlásenie múzea o neúčasti v súťaži.

3.  Porota sa pri rozhodovaní riadi pravidlami súťaže a Rokovacím poriadkom poroty národnej súťaže Múzeum roka  (ďalej len "rokovací poriadok"), ktorý vydajú vyhlasovatelia do 31. mája 2005.

4.  Súčasťou rokovacieho poriadku je spôsob hodnotenia podľa stanovených kritérií v článku 3 pravidiel súťaže.

5.  Porota si na svojom prvom zasadnutí, ktoré zvoláva riaditeľ súťaže, zvolí predsedu.

Článok 5
Základné kritériá hodnotenia

Základným kritériom hodnotenia v oboch kategóriách je kvalita napĺňania  poslania  a funkcie múzea alebo galérie a dodržiavanie etických princípov múzejnej praxe, najmä:

-         význam a prínos z hľadiska záchrany kultúrneho dedičstva a zhodnotenia  zbierkového fondu,
-         koncepčnosť programov,
-         inovačný prínos, skvalitnenie starostlivosti a ochrany zbierkových predmetov,
-         miera a spôsob využitia informačného potenciálu zbierkového fondu,
-         spôsob a formy interpretácie informácií vo vzťahu k verejnosti,
-         kvalita architektonického, grafického, výtvarného a scénického  riešenia expozícií a výstav,
-         efektivita a rozsah využívania multimediálnych prostriedkov.

Článok 6
Riaditeľ súťaže

1. Riaditeľa súťaže vymenúva vyhlasovateľ súťaže.
  
2. Riaditeľ súťaže dohliada a zodpovedá za dodržiavanie pravidiel súťaže a rokovacieho poriadku porotou.

3. Riaditeľ súťaže sa zúčastňuje na zasadnutí poroty, pravidelne informuje vyhlasovateľa písomne o výsledkoch súťaže.

Článok 7
Sekretariát súťaže

1.      Sekretariátom súťaže je sekretariát Zväzu múzeí na Slovensku.

2.      Sekretariát súťaže:

a/ prijíma prihlášky, vedie ich evidenciu a na požiadanie potvrdzuje ich príjem,
b/ kontroluje úplnosť podaných prihlášok a dodržanie povinností vyplývajúcich z prihlásenia do súťaže,
c/ predkladá prihlášky na zasadnutia poroty,
d/ organizačne a finančne zabezpečuje zasadnutia poroty.

Článok 8
Ocenenie

1. Ocenené je prvé miesto v každej z vyhlásených súťažných skupín podľa článku 1 bod 5 pravidiel súťaže. Ocenenie sa udeľuje k 18. máju nasledujúceho roka.

2. Ocenením je:

a/ certifikát o udelení titulu Múzeum roka 2005  s atribútom súťaže,
b/ finančná odmena.
 
3. Ocenené múzeum alebo galéria môžu používať titul Múzeum roka 2005 alebo Galéria roka 2005.     

Článok 9
Práva a povinnosti účastníkov súťaže
     
Účastník súťaže

1.      Má právo informovať verejnosť o účasti v súťaži.
2.      Je povinný na požiadanie poskytovať členom poroty informácie o prihlásených  predmetoch súťaže a umožniť ich obhliadku, ak to nie je v rozpore s predpismi o odbornej správe zbierkových predmetov.

Článok 10
Práva a povinnosti vyhlasovateľov súťaže

1.      Vyhlasovatelia majú právo
         a/ sledovať súťaž a dohliadať na jej priebeh,
         b/ zrušiť súťaž v ktorejkoľvek vyhlásených skupín  pokiaľ nebudú  podané minimálne tri prihlášky.

2.      Vyhlasovatelia sú povinní
         a/ vydať rokovací poriadok,
         b/ menovať členov poroty,
         c/ odvolať člena poroty, ak si neplní povinnosti vyplývajúce z rokovacieho poriadku,
         d/ hradiť členom poroty náklady spojené s cestovným,
         e/ zdržať sa akéhokoľvek zasahovania do činnosti poroty,
         f/ zverejniť pravidlá súťaže a rokovací poriadok.

                                                               Článok 11

1.      Tieto pravidlá súťaže nadobúdajú účinnosť dňom vyhlásenia súťaže.

2.      Pravidlá  súťaže nie je možné počas súťaže meniť.
   
Prihlášky do súťaže zasielať na adresu:
Zväz múzeí na Slovensku, Kapitulská 23, 974 00 Banská Bystrica
Bratislava, 18. mája 2005